Όπου τον βρίσκει! Σε κάθε σπορ, σε κάθε διοργάνωση! Η μεγάλη ΑΕΚ, η βασίλισσα επιστρέφει στον θρόνο της! Πάτησε επί 40 λεπτά τον Ολυμπιακό του τεράστιου Σπανούλη (88-83) και μετά από 17 χρόνια στέφθηκε Κυπελλούχος!

Η ΑΕΚ είναι εδώ, η ΑΕΚ επέστρεψε και το επιβεβαίωσε με τρόπο άκρως πειστικό. Η Ένωση επικράτησε του Ολυμπιακού στον τελικό του Κυπέλλου Ελλάδος, κατακτώντας για τέταρτη φορά στην ιστορία της το τρόπαιο. Όλα αυτά έπειτα από μια σπουδαία εμφάνιση από τους παίκτες του Ντράγκαν Σάκοτα, που είχαν το προβάδισμα στη μεγαλύτερη διάρκεια και άντεξαν στα... ξεσπάσματα του Ολυμπιακού

Με καλό ρυθμό άρχισε ο τελικός και τις δύο ομάδες να έχουν διάθεση να πάνε τη μπάλα στο post. Λαρεντζάκης και Τζέιμς έδωσαν λύσεις στην ΑΕΚ, με την Ένωση να παίρνει τα ηνία (7-12, 4’). Ο Ολυμπιακός ισορρόπησε την κατάσταση και με επί μέρους 5-0 έφερε στα ίσια τον τελικό (12-12, 5’). Το σκορ πήγε σε υψηλά επίπεδα με τις δύο ομάδες να είναι άκρως αποτελεσματικές (18-18, 8’). Ο Κέβιν Πάντερ με διαδοχικά τρίποντα, όμως έφερε την ΑΕΚ σε θέση οδηγού στο φινάλε της πρώτης περιόδου για το 23-26.

Η Ένωση ανέβασε την πίεση στην άμυνά της και με προσπάθειες των Σάκοτα και Χάρις ανέβασε και τη διαφορά στα πρώτα λεπτά της δεύτερης περιόδου (25-30, 12’). Ο Πάντερ είχε βρει ρυθμό και ανέβασε τη διαφορά για την ΑΕΚ (28-36, 14’). Τα διαδοχικά τρίποντα από Στρέλνιεκς και Πρίντεζη κράτησαν τον Ολυμπιακό κοντά στο σκορ (36-41, 17’). Ο Βασίλης Σπανούλης ανέλαβε δράση και ο Ολυμπιακός ισορρόπησε την κατάσταση, μαζεύοντας τη διαφορά (42-43, 19’). Ο Βασίλης Καββαδάς είπε την τελευταία λέξη στο πρώτο ημίχρονο, για το 42-45 της ΑΕΚ.

Ο Βασίλης Σπανούλης συνέχισε από εκεί που είχε σταματήσει στο πρώτο μέρος και ο Ολυμπιακός έφερε το παιχνίδι στα ίσια (47-47, 23’). Το παιχνίδι απέκτησε άγρια ομορφιά, με τον Μάνι Χάρις να δίνει λύσεις στην ΑΕΚ (51-53, 25’). Ο Σπανούλης πήρε και πάλι την κατάσταση στα χέρια του, ισοφαρίζοντας για τον Ολυμπιακό προσωρινά, με τον Χάντερ να απαντά με γκολ-φάουλ (57-60, 27’). Ο Νίκολα Μιλουτίνοφ ακολούθησε τον ρυθμό του αρχηγού των Πειραιωτών και ο Ολυμπιακός ανέτρεψε την κατάσταση (61-60, 28’). Η ΑΕΚ έβγαλε αντίδραση, έπαιξε καλή άμυνα και με τους Χάρις και Μαυροειδή πήρε και πάλι τα ηνία στο φινάλε της τρίτης περιδόυ (63-65).

Με προσωπικές προσπάθειες του Κέβιν Πάντερ άρχισε το τέταρτο δεκάλεπτο και την ΑΕΚ να παίρνει και πάλι διαφορά χάρη στο εντυπωσιακό κάρφωμα του Μάνι Χάρις (65-72, 32’). Ο Ολυμπιακός προσπαθούσε να μαζέψει τη διαφορά, αλλά η ΑΕΚ διατηρούσε τα ηνία σταθερά (71-74, 34’). Ο Στρέλνιεκς προσπάθησε να μαζέψει τη διαφορά, αλλά ο Τζέιμς επανέφερε στο +6 την ΑΕΚ (74-80, 36’). Ο Γιάνις Στρέλνιεκς με τη βοήθεια του Παπαπέτρου μάζεψαν τη διαφορά για τον Ολυμπιακό (81-83, 38’).

Το... θρίλερ συνεχίστηκε μέχρι τέλους. Με το σκορ στο 81-83 ο Χάρις με 1/2 βολές έγραψε το 81-84. Ο Σπανούλης έκανε κακό σουτ, ενώ στη συνέχεια και ο Τζέιμς αστόχησε σε τρίποντο, 1’02’’ για το τέλος. Ο Στρέλνιεκς από τη γραμμή των βολών έγραψε το 83-85 με 1 βολή. Ο Γκριν αστόχησε σε ατομική προσπάθεια, ενώ στη συνέχεια και το ανάποδο lay up του Παπαπέτρου δεν βρήκε στόχο. Ο Μάνι Χάρις με ένα μεγάλο κσλάθι έφερε την ΑΕΚ σε θέση ισχύος, 13,7’’ για το τέλος (82-86). Ο Στρέλνιεκς πήρε το φάουλ από τον Βασιλόπουλο και από τη γραμμή των βολών έγραψε το 83-86, με 10’’ για το τέλος. Ο Τζέιμς πήρε κι αυτός φάουλ και με δύο βολές διαμόρφωσε το τελικό 83-88, χαρίζοντας στην ΑΕΚ το τέταρτο Κύπελλο Ελλάδος στην ιστορία της!

Τα δεκάλεπτα: 23-26, 42-45, 63-65, 83-88

Ο MVP: Για ακόμα μια φορά ο Μάνι Χάρις ήταν αυτός που έκρινε την αναμέτρηση. Ο 28χρονος άσος με μια μεγάλη εμφάνιση με 17 πόντους ήταν το σημείο αναφοράς στην επίθεση της Ένωσης.

Ο Σκληρός: Ο Βασίλης Σπανούλης. Μεγάλη εμφάνιση από τον αρχηγό του Ολυμπιακού, που προσπάθησε να αλλάξει μόνος του την κατάσταση. Ο «Kill Bill» έπαιξε 32', ήταν ο πρώτος σκόρερ του τελικού (20π.), ενώ... άγγιξε και το double double, αφού μοίρασε 9 ασίστ. Συνολικά, ο Σπανούλης είχε 20 πόντους με 4/7 δίποντα, 3/9 τρίποντα, 3/3 βολές, 1 ριμπάουντ, 9 ασίστ και 3 λάθη.

Ο Αόρατος: Ο Χόλις Τόμπσον πραγματοποίησε μια ακόμα πολύ άσχημη εμφάνιση και δεν βοήθησε σε κανένα σημείο του αγώνα.

Η Στιγμή: Το μεγάλο καλάθι του Μάνι Χάρις, 13,7’’ για το τέλος, που έκανε το σκορ 82-86.

Η Διαιτησία: Άψογη διαιτησία από τους Σχινά, Μάνο και Πουρσανίδη, που κράτησαν ισορροπίες σε όλη τη διάρκεια του αγώνα. Σε μια δύσκολη εποχή για την ελληνική διαιτησία οι ρέφερι τίμησαν την έννοια της ισονομίας. Μοναδικό λάθος τους που δεν καταλογίστηκε γκολ-φάουλ η προσπάθεια του Μάνι Χάρις.

Η Εξέδρα: Περίπου 3.500 μαθητές από το Ηράκλειο και τις γύρω περιοχές της Κρήτης έδωσαν το δικό τους χρώμα στην αναμέτρηση. Από τα πρώτα λεπτά έδειξαν την προτίμησή τους στον Ολυμπιακό, αποθεώνοντας σε κάθε στιγμή τους παίκτες του Γιάννη Σφαιρόπουλου.